Il-Ħamis, 7 ta' Marzu Il-motto tal-partit glorjuż tagħna kien, għadu u jibqa' relgio et patria (ma nafx hux niktibha sew), anke jekk inkunu qegħdin neħduha kontra r-ras iebsa ta' Joseph Muscat. U la huwa fl-interess tal-pajjiż li ma nivvutawx kontra n-nomina ta' Dr George Vella bħala President tar-Repubblika, hekk se nagħmlu. Mhux billi ħaseb Joseph Muscat li ġie jaqa' u jqum mill-interessi tal-pajjiż u la għażel lil Lawrence Gonzi, la għażel lil Tonio Borg, u lanqas għażel lil Louis Galea. Jien ngħid għalija, xtaqtu għażel lil Louis Galea għax jien niftakar kemm Louis Galea kien ħadha bi kbira li ma nħatarx President fl-2009, għax skont hu, Lawrence Gonzi lilu kien wiegħed li se jaħatar. Il-Ġimgħa, 8 ta' Marzu Jekk Joseph Muscat, Konrad Mizzi u Keith Schembri qegħdin jaħsbu li finalment se jeħilsuha lixxa, se jgħarralhom bil-kbir, man! Simon Busuttil se jibqa' jagħmel minn kollox u mhu se jċedilhom qatt u qatt. Forsi ħasbu li kien beda jċedi għax f'dawn l-aħħar ġimgħat ftit li xejn smajna mingħandu. Imma smajna ftit li xejn għax kien qiegħed iħejji dokument ta' ma nafx kemm-il paġna, dejjem bit-tama li b'xi mod iwaħħalulhom. Nispera li l-Qorti ma terġax tiddeċiedi favur tagħhom għax allura jkollha raġun Ana Gomez tgħid kontra l-qrati tagħna. Min jaf x'sar minnha, għax dik ukoll ilna ma nisimgħu b'aħbarha. Insomma, bħalissa David Casa m'għandux moħħha, aktar u aktar meta qegħdin jgħidu li m'għandux ċans jitla'. Is-Sibt, 9 ta' Marzu Minn kmieni erħejtilha lejn lejn id-Dar Ċentrali għax kont konvint li kont se nkun ta' għajnuna fl-aħħar tħejjijiet għall-maratona ġbir ta' fondi li se norganizzaw għada l-Ħadd. U hekk kien, għax kien għad baqa' xogħol xi jsir mhux ħażin. Jien qatt ma niddejjaq immur sad-Dar Ċentrali għax dejjem insib min jagħmilli kafè u ma' min ngħid kelma, u hemmhekk ħadd ma jmerini. Waqt li kont qed nitkellem mal-aktar bniedem li nafda staqsejtu x'jaħseb fuq għada u kien pront qalli "rekord ieħor". F'qalbi għedt mela Clyde Puli u Robert Arrigo diġà ġabru somom kbar, għax kieku ma kienx ikun daqshekk ċert, aktar u aktar meta ġid fil-pajjiż hawn ftit li xejn. Il-Ħadd, 10 ta' Marzu Sewwa qaluli lbieraħ li konna se niġbru somma rekord. Ovvjament jien ħadt gost immens u bħalissa nħossni se ntir bil-ferħ. Se ntir bil-ferħ mhux biss bis-somma, imma wkoll bid-diskorsi li għamlu l-Kap Adrian Delia, il-Viċi Kapijiet Robert Arrigo u David Agius, kif ukoll is-Segretarju Ġenerali Clyde Puli. Se ntir bil-ferħ għax ilkoll kemm huma appellaw biex fil-25 ta' Marzu kulħadd joħroġ jivvota ħalli nagħtu tweġiba lil Joseph Muscat. M'għandi l-ebda dubju li dawn l-appelli se jinstemgħu minn kulħadd. Jien bħall-Kap: konvint li flimkien se naslu. It-Tnejn, 11 ta' Marzu Le man, ladarba ninsabu magħqudin aktar minn qaqoċċa issa m'aħna se nibżgħu minn ħadd u mil-lum 'il quddiem ħadd u ħadd mhu se jeħlisha ħafif. Anzi kulħadd irid jagħti kont ta' għemilu. Mhux l-inqas l-Avukat Ġenerali, anke jekk dan konna għażilnieh aħna. Imma jekk ħaseb li se jkompli jaqdi mill-koxxa lil Joseph Muscat u lil sħabu, se jgħarralu. Bħal Simon Busuttil, il-Kap Adrian Delia mhux se jħallihielu lixxa u se jibqa' għaddej sakemm jingħata r-rapport sħiħ dwar l-inkjesta Egrant. Issa f'idejn l-Imħallef, iżda jekk l-Imħallef jagħmel bħall-Avukat Ġenerali u jħares l-interessi ta' Joseph Muscat, jien ċert li Adrian Delia jivvinta xi ħaġa oħra. It-Tlieta, 12 ta’ Marzu Smajtha tfaqqa’ man! Il-partit glorjuż tagħna huwa l-partit tal-ideat. U tafu min qalha din hux? Qalha l-kandidat tagħna għall-Parlament Ewropew Peter Agius. Dak jaf xi jgħid u jien m’għandix dubju li fil-ġejjieni se jkun pedina importanti ħafna fil-partit tagħna. Kif m’għandi l-ebda dubju li se jmur tajjeb ħafna fl-elezzjoni tal-25 ta’ Mejju. Ikolli ngħid li anke l-Kap Adrian Delia u l-id il-leminija tiegħu Pierre Portelli qegħdin jimbuttawh sew. Wara kollox jistħoqqlu għax għandu esperjenza kbira kemm fi Brussell kif ukoll fi Strasburgu. Ngħiduha kif inhi, jagħmlilna aktar ġieħ minn David Casa żgur! L-Erbgħa, 13 ta’ Marzu Ngħid id-dritt li llum xejn ma għoġobni jitkellem fil-Parlament il-Kap Adrian Delia. Ma għoġobnix għax qal li rridu Malta aktar sinjura. Għalija dan ifisser li Malta hija sinjura diġà, għalkemm dejjem tista’ ssir sinjura aktar. Ngħid jien jgħid li Malta sinjura meta ta’ kuljum jgħidilna kemm hawn faqar? Għalija waqqa’ kliemu stess u waqqa’ dak kollu li ilna ngħidu kemm ilu fil-Gvern Joseph Muscat li jiftaħar li mit-tkabbir ekonomiku qiegħed igawdi kulħadd. Ma nafx, imma għalija kliem bħal dan, aktar u aktar meta jkun qiegħed jintqal mill-Kap tal-Oppożizzjoni, ikun ċertifikat mill-aqwa għall-Gvern.